William Faulkner

**William Faulkner** (1897–1962) var en amerikansk forfatter.
## Liv og virke
### Bakgrunn
William Faulkners oldefar, William Clark Falkner, var en viktig skikkelse i delstaten Mississippis historie og hadde bosatt seg i Ripley i delstaten i 1845. Han var oberst i konføderasjonens hær, og i 1861 trente han opp og kommanderte Mississippis 2. infanteriregiment. Falkner grunnla en jernbane, og er navnegiver til den lille byen Falkner i det nærliggende Tippah County. Han skrev romaner og andre tekster og regnes som modell for skikkelsen oberst *John Sartoris* som forekommer i flere av William Faulkners tekster. Et monument til oberst Falkner står på *Ripley Cemetery*.

William Faulkners bestefar, John Wesley Thompson Falkner, var også innflytelsesrik. Som advokat, politiker, forretningsmann og bankmann var han en av de fremtredende borgere i Oxford i Mississippi. Han arvet også sin fars jernbanelinje. Hans sønn, Murry Cuthbert Falkner, født i 1870, var en ganske mislykket og lite meddelsom forretningsmann. Murry Falkner drev, ofte med sin fars støtte, blant annet en mølle for å produsere olje fra bomullsfrø, en liten isfabrikk, et vognfirma og en jernvarehandel. Etter hvert fant han en stilling i administrasjonen ved University of Mississippi i Oxford. Murry Falkner giftet seg med Maud Butler. William var den første av parets fire sønner. 

Fra William Falkners (Faulkners) femte leveår og utover bodde familien i Oxford, som da hadde en befolkning på rundt 2000, rundt halvparten av dem var svarte. Oxford er fylkesetet i Lafayette County.

### Oppvekst, unge år
William Falkners mor oppmuntret til lesing, så William leste verk av William Shakespeare, Joseph Conrad og Honoré de Balzac som barn. I en alder av 17 år forlot han skolen uten formelle kvalifikasjoner. Han fikk jobb i bestefarens bank og begynte å tegne og skrive. Mens han jobbet i en våpenbutikk, ble etternavnet hans feilaktig stavet **Faulkner**. Fra da av brukte han denne formen som sitt etternavn. 

Da USA gikk inn i første verdenskrig meldte han seg frivillig til flyvåpenet, men ble avvist fordi han bare var 1,67 meter høy. Det var først i juli 1918 at han ble tatt opp til trening med British Royal Air Force i Toronto i Canada, men ble ikke lenger satt aktivt inn i krigen. 

Deretter tok han noen kurs ved University of Mississippi i Oxford. Han publiserte tegninger, dikt og prosa i universitetsavisen *The Mississippian*. Høsten 1921 jobbet han for en bokhandler i New York i flere måneder. Deretter overtok han ledelsen av postkontoret ved University of Mississippi, som han innehadde til 1924.

### Forfatterskap
Faulkner debuterte som lyriker, men det er som romanforfatter han har hatt størst innflytelse. Hans første roman *Soldatens sold* (1926) handler om en mann som kommer hjem fra første verdenskrig. Faulkner selv ville gi inntrykk av at han var blitt skadd i krigen som pilot. Han fikk til og med sydd en uniform han kunne vise fram hjemme, men i virkeligheten kom han aldri lenger enn til flygerskolen i Toronto.

Etter en mislykket roman, *Mosquitoes*, anbefalte forfatterkollegaen Sherwood Anderson at Faulkner skulle skrive om det han kjente best: de amerikanske sørstatene. Faulkner begynte å skrive romaner som utspilte seg i det fiktive «Yoknapatawpha County», og noen av hans fremste verk så dagens lys: *Larmen og vreden* (1929), *Lys i august* (1932) og *Absalom Absalom!* (1936).

Faulkner tilhørte den modernistiske tradisjonen. Han brukte iblant indre monologer, og romanene er ofte fortalt fra romankarakterenes ulike perspektiver. Med lange og komplekse setninger var han en motpol til den samtidige Ernest Hemingway. 

Faulkner behandlet ofte de amerikanske Sørstatenes problemer i sine romaner: forfallet, raseproblemene og arven fra den amerikanske borgerkrigen. De fleste av Faulkners romaner er sterkt pessimistiske. Selv om han fikk oppmerksomhet i litterære kretser, ble han ikke videre kjent før han fikk nobelprisen i litteratur i 1949. I  1955 ble han tildelt Pulitzerprisen for romanen *A fable*. Han fikk også samme pris i 1963 (posthumt) for romanen *Tyveknektene*.

I 2002 ble Faulkners romaner, *Larmen og vreden* og *Absalom, Absalom!* kåret til to av litteraturhistoriens 100 viktigste verker da ble valgt inn i Verdensbiblioteket.

## Utvalgte verker
* *[[The Sound and the Fury]]* (1929)
* *[[As I Lay Dying (Faulkner)|As I Lay Dying]]* (1930)
* *[[Sanctuary (Faulkner novel)|Sanctuary]]* (1931)
* *[[Light in August]]* (1932)
* *[[Absalom, Absalom!]]* (1936)
* *[[If I Forget Thee, Jerusalem|The Wild Palms]]* (1939)
* *[[Go Down, Moses (short story collection)|Go Down, Moses]]* (1942)
* *[[Intruder in the Dust]]* (1948)
* *[[A Fable]]* (1954)
* *[[The Reivers]]* (1962)

## Referanser


## Eksterne lenker
*  Univ of Mississippi. Halvprivat dokumentasjon av Faulkners liv og verk
*